**Първо.** Избирателят предава на член на СИК документа си за самоличност.

Второ. Членът на СИК проверява дали избирателят фигурира в избирателния списък, след което сравнява имената (собствено, бащино и фамилно) и постоянния адрес от личната карта/зеления паспорт с отпечатаните в избирателния списък БЕЗ ДА ГИ ЧЕТЕ НА ГЛАС.

Трето. Членът на СИК задължително вписва в избирателния списък ЕГН, вида и номера на документа за самоличност. НЕ ЧЕТЕ И НЕ ДИКТУВА НА ГЛАС. Членът на СИК задържа документа за самоличността на избирателя до неговото гласуване

След вписване на данните на избирателя в избирателния списък член на СИК откъсва пред избирателя само една бюлетина от кочана, показва я на избирателя, сгъва я по определен начин, **поставя един печат на гърба на бюлетината** и я подава на избирателя.

**Забранено е да се откъсват бюлетини от кочана предварително.**

Членът на СИК се уверява, че бюлетината е по образец и върху нея няма никакви отбелязвания. Ако бюлетината не е отпечатана съгласно утвърдения образец, има зацапвания или механични увреждания членът на СИК я отделя и върху гърба й написва „унищожена“.

Избирателят влиза в кабината за гласуване и гласува.

**Избирателят излиза от кабината със сгъната бюлетина и я подава на член на комисията, който задължително поставя втори печат на гърба на бюлетината и сверява дали номерът върху бюлетината съответства на номера в кочана.**

 След това, без да я разгъва, откъсва отрязъка с номера на бюлетината и го пуска в непрозрачната кутия.

**Преди да бъде пусната в урната от избирателя, членът на СИК задължително се уверява, че е поставил втория печат на гърба на бюлетината.** **Забранено е да се разгъва сгънатата бюлетина при поставяне на втория печат на гърба й и при откъсване на отрязъка**.

Членът на СИК подава бюлетината на избирателя.

 **Избирателят пуска бюлетината в избирателната кутия, подписва се в избирателния списък и получава документа си за самоличност**.

**При запълване на избирателната кутия върху нейния отвор се залепва хартиена лента с подписите на членовете на комисията и се подпечатва с печата на СИК.**

Гласуването продължава с втората избирателна кутия, която се запечатва с хартиени ленти, подписани от присъстващите членове на комисията и подпечатани с печата на комисията.

Пълната и запечатана с хартиена лента избирателна кутия остава на масата.

Ако избирателят сгреши при попълването на бюлетината, той има право да поиска втора бюлетина, но само веднъж. Членът на СИК взема сгрешената бюлетина, без да я разгъва и надписва върху гърба й „сгрешена“. Тази бюлетина се подписва от председателя, секретаря и член на комисията и се поставя печат, след което се отделя настрани. Членът на СИК подава на избирателя нова бюлетина, като я сгъва и подпечатва по вече указания ред. Избирателят може да сгреши само един път. При повторна грешка избирателят не получава нова бюлетина. В графа „Забележки“ на избирателния списък членът на СИК отбелязва, че лицето не е гласувало, тъй като два пъти е сгрешило при гласуването.